Nú um klukkan hálf sjö eru viðvaranir enn í gildi í nær öllum landshlutum . Appelsínugulu viðvaranirnar á suðvesturhorninu , Suðurlandi , Vesturlandi og á Vestfjörðum falla þó flestar úr gildi nú í morgunsárið og fram eftir morgni . Enn er rauð viðvörun í gildi á Norðurlandi eystra , eins og áður segir , og þá er veður tekið að versna svo um munar á Suðausturlandi . Ólafsfirðingar veri á varðbergi Í tilkynningu frá lögreglu á Norðurlandi eystra sem birt var nú á sjöunda tímanum í morgun kemur fram að á Ólafsfirði hafi fokið þakplötur og brak úr tveimur húsum í nótt . Menn frá björgunarsveitinni Tindi hafi fylgst með gangi mála en ekkert geta aðhafst enn . Fólk er varað sérstaklega við fokinu og hvatt til að fara varlega í bænum . „ […] en vegna veðurofsa hefur ekki verið hægt að koma við neinum aðgerðum til að fergja húsin eða hindra fok frá þeim . Þessi hús eru við Pálsbergsgötu og hús Norlandia . Brak frá þessum byggingum hefur fokið inn á Aðalgötu , Strandgötu , Kirkjuveg , Vesturgötu og fleiri götur undan veðrinu . Björgunarsveitarmenn vilja vara sérstaklega við þessu og hvetja fólk til að vera mjög á varðbergi gagnvart þessu og alls ekki á ferðinni þar sem brak úr húsunum getur farið um . “ Tré rifnuðu upp með rótum Þá hafa viðbragðsaðilar á Suðurlandi sinnt fjölmörgum útköllum vegna óveðursins í gær og í nótt . Í tilkynningu frá lögreglu á Suðurlandi segir að búast megi við því að ekki verði opnað aftur fyrir umferð um Hellisheiði , Þrengsli , Lyngdalsheiði , Þingvallaveg og Biskupstungnabraut fyrr en líða tekur að hádegi . Fylgjast má með fréttum af vegalokunum á vef Vegagerðarinnar . Klukkan korter yfir þrjú í nótt höfðu borist yfir 150 beiðnir um ýmiss konar aðstoð á Suðurlandi . Þar má nefna að á Selfossi brotnuðu eða rifnuðu upp með rótum átta tré , hjólhýsi fauk á hliðina og lenti utan í húsi , þakplötur og þakkantar á tólf húsum losnuðu eða fuku af . Þá bárust tvær beiðnir vegna gróðurhúsa sem voru að fjúka og í þremur tilvikum þurfti að aðstoða ferðamenn sem höfðu lent í því að drepist hafði á bílum þeirra . Ferðamennirnir voru orðnir mjög kaldir og hraktir , að því er segir í tilkynningu . Í uppsveitum Árnessýslu var jafnframt svo blint að ekki sást fram fyrir vélarhlífar á bílum . Í Ragnárvallasýslu og undir Eyjafjöllum voru nokkrir ferðamenn einnig aðstoðaðir við að komast til byggða . Tólf gista í Grímsnesi Þá voru tvær fjöldahjálparstöðvar Rauða kross Íslands opnaðar , önnur á Selfossi og hin á Borg í Grímsnesi . Fjöldahjálparstöðinni á Selfossi var lokað nokkru fyrir miðnætti þar sem þeir fimm einstaklingar sem þangað komu fengu gistingu á nálægu gistiheimili . Í Grímsnesi gista hins vegar tólf ferðamenn og bíða þess að veðrið gangi niður . Undir Ingólfsfjalli fóru svo vindhviður upp í 50 m / s og áttu ökumenn sem áttu leið um Suðurlandsveg á þeim kafla í nokkrum vandræðum . Tveir bílar fuku út af veginum en engin slys urðu á fólki . Í tilkynningu segir að vindhviðurnar hafi verið svo hressilegar að báðar rúðuþurrkur á bíl sem átti leið hjá Ingólfsfjalli fuku af . Á fjórða tímanum í nótt voru flestir viðbragðsaðilar komnir í hús . Aðgerðastjórn var þá einnig í þann mund að draga sig til hlés en verður virkjuð aftur ef þörf krefur . Alls hafa um 160 einstaklingar á rúmlega fjörutíu björgunartækjum tekið þátt í viðbragðsaðgerðum á Suðurlandi vegna ofsaveðursins . Hin svokallaða sprengilægð skall á Reykjavík um miðjan daginn í dag og voru viðbragðsaðilar kallaðir út í hin ýmsu verkefni , allt frá því að tjóðra niður grindverk sem fuku til í að bregðast við því þegar tré rifnaði upp með rótum og féll á bíla í Vesturbænum .